Αυτό το λήμμα αφορά το **σύγχρονο τμήμα καλαθοσφαίρισης γυναικών** του Παναθλητικού Συκεών.  Για την ομώνυμη ομάδα πριν το 2015, δείτε: Παναθλητικός Σ.Φ. Συκεών.    

Η **Αθλητική Ένωση Συκεών «Παναθλητικός»** είναι ελληνικό αθλητικό σωματείο που δραστηριοποιείται στην περιοχή του Δήμου Νεαπόλεως-Συκεών στη Θεσσαλονίκη. Επίσημο έτος ίδρυσής του είναι το 2015, ωστόσο αποτελεί ιστορική συνέχεια του προγενέστερου συλλόγου με την ονομασία «Παναθλητικός Συκεών» με έτος ίδρυσης το 1988. Ο πρώτος πυρήνας αθλητών καλαθοσφαίρησης στελεχώθηκε από το αντίστοιχο αθλητικό τμήμα του τότε πνευματικού κέντρου του Δήμου Συκεών που προϋπήρχε από το 1983-84, από όπου πήρε και την πρώτη του ονομασία "Π.Κ.Δ.Σ". Διατηρεί τμήματα καλαθοσφαίρισης τόσο ενηλίκων γυναικών όσο και νεαρότερων ηλικιακά κοριτσιών. Διαθέτει τη νομική μορφή ερασιτεχνικού σωματείου και οι αθλήτριές του αγωνίζονται με χρώματα το φούξια, το λευκό και το γκρι. Ως αθλητική έδρα χρησιμοποιεί το Κλειστό Γυμναστήριο του Δημοτικού Αθλητικού Κέντρου Επταπυργίου. Το Φρούριο του Επταπυργίου, γνωστό κι ως *Γεντί Κουλέ*, απεικονίζεται στο έμβλημα της ομάδας από κοινού με μία μπάλα καλαθοσφαίρισης.

Προκάτοχοι και ίδρυση
---------------------

Δείτε επίσης: Παναθλητικός Σ.Φ. Συκεών
Τον Αύγουστο του 2015 ανακοινώθηκε η απορρόφηση των τμημάτων καλαθοσφαίρισης του Σ.Α. Πειραματικού από το σωματείο Παναθλητικός Α.Ε. Συκεών. Προϊόν ήταν το νέο σωματείο του **«Παναθλητικού Πειραματικού Συκεών»** με ανδρικό και γυναικείο τμήμα. Το πρώτο εντάχθηκε στο Πρωτάθλημα της Α' Κατηγορίας Θεσσαλονίκης, ενώ το δεύτερο στην Α2 Εθνική Κατηγορία.

Σταδιακά το «Πειραματικό» αφαιρέθηκε από το σήμα και την επίσημη ονομασία του γυναικείου συλλόγου, ενώ στους πίνακες της Ομοσπονδίας εμφανιζόταν συνεχώς ως **Παναθλητικός Α.Ε. Συκεών**.

Ιστορική αναδρομή
-----------------

Προπονητής του γυναικείου τμήματος του Παναθλητικού, καθώς και εκείνων της υποδομής, παρέμεινε ο επί σειρά ετών προπονητής του προγενέστερου συλλόγου, Σίμος Συρόπουλος.

#### Αγωνιστική περίοδος 2015-2016

Το πρώτο επίσημο παιχνίδι του νέου συλλόγου έλαβε χώρα το Σεπτέμβριο του 2015 στα πλαίσια της Α' Φάσης του Κυπέλλου Ελλάδος. Σε αυτό γνώρισε την ήττα από τον Απόλλωνα Καλαμαριάς με σκορ 57-66 με συνέπεια να αποκλειστεί από τη συνέχεια της διοργάνωσης.

Σε ό,τι αφορά το Πρωτάθλημα της χρονιάς 2015-16, η ομάδα των Συκεών δήλωσε συμμετοχή στον Όμιλο Βορρά της Α2 Εθνικής Κατηγορίας, όπου βρισκόταν η ομάδα του Παναθλητικού πριν τη συνένωση. Η χρονιά στέφθηκε με επιτυχία, κάτι που μαρτυρά η κατάληψη της 2ης θέσης στην τελική κατάταξη (σε σύνολο 12 ομάδων) με απολογισμό 19 νίκες και 3 ήττες. Καθώς οι ομάδες της Α1 Εθνικής θα αυξάνονταν την επόμενη χρονιά, ο Παναθλητικός - Πειραματικό ήταν ανάμεσα στις τέσσερις ομάδες της κατηγορίας που ανέβηκαν απευθείας στο υψηλότερο επίπεδο.

Κορυφαίες σκόρερ, τόσο εντός της ομάδος, όσο και στο σύνολο του Ομίλου Βορρά, αναδείχθηκαν οι αθλήτριες του συλλόγου Παναγιώτα Τσαμπούρη (378 πόντοι) και Φαίη Κωτούλα (367 πόντοι). Η πρώτη είχε επίσης την καλύτερη επίδοση στα τρίποντα για τον Όμιλο (77 στον αριθμό, ρεκόρ στην ιστορία της Α2). Τον Ιούνιο του 2016 ολοκληρώθηκε η συνεργασία της ομάδας με το Συρόπουλο μετά από εννιά χρόνια (και 133 νίκηφόρα αποτελέσματα).

#### Αγωνιστική περίοδος 2016-2017

Στην αγωνιστική περίοδο, 2016-17, ο Παναθλητικός Πειραματικό Συκεών έλαβε μέρος στο Πρωτάθλημα της Α1 Εθνικής Κατηγορίας που διοργάνωσε η Ελληνική Ομοσπονδία Καλαθοσφαίρισης. Για εμπορικούς λόγους ο σύλλογος αγωνίστηκε με τη χορηγική ονομασία **Παναθλητικός Goalbet**. Καθήκοντα πρώτης προπονήτριας διατήρησε από τον Ιούνιο του 2016 η Ελένη Καφαντάρη  με τη συνεργασία των δύο πλευρών να ολοκληρώνεται το επόμενο καλοκαίρι.

Η ομάδα της Θεσσαλονίκης ολοκλήρωσε τις αγωνιστικές της υποχρεώσεις για την Κανονική Περίοδο στην 6η θέση της βαθμολογικής κατάταξης, έχοντας καταφέρει να συγκεντρώσει 12 νίκες σε 22 αγωνιστικές. Ισοβάθμισε μάλιστα με τον Π.Α.Ο.Κ. ωστόσο τοποθετήθηκε υψηλότερα από εκείνον στην κατάταξη βάσει των μεταξύ τους αποτελεσμάτων. Τα Play-Offs διεξήχθησαν τη χρονιά αυτή με τη συμμετοχή μόνο των τεσσάρων πρώτων ομάδων, με αποτέλεσμα να τερματιστεί η πορεία του Παναθλητικού στο σημείο αυτό, εξασφαλίζοντας χωρίς προβλήματα την παραμονή του στην κατηγορία.

Τους περισσότερους πόντους για λογαριασμό της ομάδας σημείωσε στην Κανονική Περίοδο η Αμερικανίδα Καντίγια Σούμπερτ (404 πόντοι σε 20 αγώνες, 20,20 κατά μ.ό.), ενώ δεύτερη στη σχετική λίστα ήταν η επίσης Αμερικανίδα Σίλα Μπούκιν (244 πόντοι σε 22 αγώνες, 11,09 κατά μ.ό.). Από τις Ελληνίδες παίκτριες της ομάδας διακρίθηκαν στο σκοράρισμα οι Ναυσικά Σταυρίδου (226 πόντοι σε 16 αγώνες, 14,13 κατά μ.ό.) και και Γωγώ Κανταρά (132 πόντοι σε 19 αγώνες, 6,95 κατά μ.ό.). Επιπροσθέτως, η Σούμπερτ αναδείχθηκε και κορυφαία σκόρερ του συνόλου του Πρωταθλήματος (πάντα στην Κανονική Περίοδο).

Την ίδια περίοδο ο σύλλογος αγωνίστηκε και στο θεσμό του Κυπέλλου Ελλάδος ξεκινώντας από τη «Φάση των 16». Γνώρισε, ωστόσο, άμεσα τον αποκλεισμό καθώς ηττήθηκε με σκορ 66-61 από τον Αθηναϊκό Βύρωνα.

#### Αγωνιστική περίοδος 2017-2018

Το επόμενο φθινόπωρο ο σύλλογος των Συκεών επέστρεψε στα γήπεδα για τις υποχρεώσεις του στο Κύπελλο Ελλάδος. Προκρίθηκε απευθείας στη «Φάση των 16», ωστόσο αυτή ήταν και η μοναδική που εν τέλει συμμετείχε. Ειδικότερα αποκλείστηκε εκτός έδρας από την ομάδα του Ολυμπιακού Βόλου, με το μεταξύ τους σκορ να διαμορφώνεται σε 63-54.

Η πορεία της ομάδας στο Πρωτάθλημα της χρονιάς 2017-18 δεν υπήρξε καλή και η Κανονική Περίοδος ολοκληρώθηκε με μόλις 4 νίκες σε 18 αγώνες. Τερμάτισε στη 10η θέση, με αποτέλεσμα να κληθεί να υπερασπιστεί την παραμονή της στη διαδικασία των Play-offs. Εκεί διασταυρώθηκε με τον 9ο στην κατάταξη, Πρωτέα Βούλας. Μπήκε στη διαδικασία με μειονέκτημα, καθώς μετέφερε ήδη δύο ήττες στη σειρά από την Κανονική Περίοδο (49-60 εντός, 80-78 εκτός). Ηττήθηκε άμεσα στην έδρα του Πρωτέα με σκορ 88-55, με συνέπεια να καταλάβει οριστικά τη 10η θέση, εντός της ζώνης του υποβιβασμού.

Στη θέση του προπονητή προσελήφθη αρχικά ο Γιώργος Ατακτίδης με συνεργάτη το Σίμο Μαρβάκη. Τα φτωχά αποτελέσματα της ομάδας οδήγησαν το δίδυμο σε παραίτηση  και την Καφαντάρη στην επιστροφή το Δεκέμβριο. Ωστόσο και αυτή αντικαταστήθηκε το Μάρτιο του 2018 από την πρώην διεθνή καλαθοσφαιρίστρια Βιβή Διαβολεμένου. Στο σκοράρισμα διακρίθηκαν τη χρονιά αυτή η Ελληνίδα Αντιγόνη Χαιριστανίδου (213 πόντοι σε 23 αγώνες, 9,26 κατά μ.ό.), οι Καναδές Κασσάνδρα Μπράουν (124 πόντοι σε 8 αγώνες, 15,50 κατά μ.ό.) και Μικαέλα Ρισέ (207 πόντοι σε 14 αγώνες, 14,79 κατά μ.ό.), καθώς και η Αμερικανίδα Κέιτι Χέμπεν (118 πόντοι σε 12 αγώνες, 9,83 κατά μ.ό.).

#### Αγωνιστική περίοδος 2018-2019

Εν όψει της νέας προσπάθειας της ομάδας της Θεσσαλονίκης στην Α2 Εθνική Κατηγορία, η διοίκησή της ανανέωσε τη συνεργασία της με την προπονήτρια Βιβή Διαβολεμένου.

Το φθινόπωρο του 2018 ο Παναθλητικός σημείωσε την πρώτη του αξιόλογη πορεία στο Κύπελλο Ελλάδος, στα πλαίσια του οποίου πέτυχε δύο νίκες προτού αποκλειστεί στην 3η Αγωνιστική της Α' Φάσης. Αρχικά νίκησε εντός έδρας τον Πιερικό Αρχέλαο με σκορ 75-50. Στη συνέχεια άφησε εκτός διοργάνωσης τον Απόλλωνα Καλαμαριάς, τον οποίο νίκησε στο Επταπύργιο με σκορ 61-54. Τελικά ήταν ο Αστέρας Ιπποδρομίου αυτός που υποχρέωσε τον Παναθλητικό σε εκτός έδρας ήττα και αποκλεισμό, με το τελικό σκορ να διαμορφώνεται σε 73-52.

Τα αισιόδοξα μηνύματα του Κυπέλλου δεν διαψεύτηκαν κατά τη διάρκεια της πορείας του συλλόγου στην Α2 Εθνική την περίοδο 2018-19. Ο Παναθλητικός ολοκλήρωσε τις αγωνιστικές του υποχρεώσεις στην κορυφή της βαθμολογικής κατάταξης του Ομίλου Βορρά, αήττητος στο σύνολο των 22 αγωνιστικών του Πρωταθλήματος. Τους περισσότερους πόντους για λογαριασμό του Παναθλητικού συνέλεξε τη χρονιά αυτή η Αντιγόνη Χαιριστανίδου (304 πόντοι σε 21 αγώνες, 14,48 κατά μ.ό.). Επίσης διακρίθηκαν οι Σοφία Αντωνιάδου (241 πόντοι σε 21 αγώνες, 11,48 κατά μ.ό.) και η Αλεξάνδρα Γιαννοπούλου (225 πόντοι σε 20 αγώνες, 11,25 κατά μ.ό.).

Ως Πρωταθλητής στην Α2 Εθνική ο Παναθλητικός είχε το δικαίωμα επιστροφής στην κορυφαία Κατηγορία. Ωστόσο ο σύλλογος αντιμετώπιζε οικονομικές δυσκολίες που θα τον εμπόδιζαν να ανταποκριθεί στις απαιτήσεις της Α1 Εθνικής. Συνεπώς με επιστολή του στην Ομοσπονδία εξέφρασε την επιθυμία να μην αλλάξει αγωνιστικό επίπεδο.

#### Αγωνιστική περίοδος 2019-2020

Το επόμενο φθινόπωρο, πάντα με τη Διαβολεμένου στον πάγκο, ο Παναθλητικός επέστρεψε στα γήπεδα προκειμένου να διεκπεραιώσει αρχικά τις υποχρεώσεις του στο Κύπελλο Ελλάδος. Στην πρεμιέρα της Α' Φάσης νίκησε εκτός έδρας το Πανόραμα με σκορ 45-69. Στη 2η Αγωνιστική ξεπέρασε το εμπόδιο του Πανσερραϊκού τον οποίο νίκησε επίσης εκτός έδρας με σκορ 56-66. Στην 3η Αγωνιστική απέκλεισε στο Επταπύργιο τον Άρη Θεσσαλονίκης με σκορ 64-53. Στη «Φάση των 16» διασταυρώθηκε με τα Μελίσσια, ομάδα που αγωνιζόταν στην υψηλότερη κατηγορία. Ωστόσο ο Παναθλητικός κατάφερε να πάρει την τέταρτη συνεχόμενη νίκη του, εντός έδρας, με το τελικό σκορ να διαμορφώνεται σε 65-61. Η εμφατική πορεία της ομάδας της Θεσσαλονίκης στο Κύπελλο διακόπηκε τελικά στη «Φάση των 8» όπου και συνετρίβη εντός έδρας από τον Παναθηναϊκό με σκορ 39-77.

Το Πρωτάθλημα της Α2 Εθνικής της αγωνιστικής περιόδου 2019-20 δεν έληξε ποτέ, καθώς διεκόπη οριστικά μετά την ολοκλήρωση της 19ης Αγωνιστικής (αρχές Μαρτίου) εξαιτίας των πρωτοφανών συνθηκών που προκάλεσε η Πανδημία COVID-19 στην Ελλάδα. Στο σημείο αυτό, τρεις αγωνιστικές πριν τη λήξη της Κανονικής Περιόδου, ο Παναθλητικός βρισκόταν στην κορυφαία θέση του βαθμολογικού πίνακα. Η συγκομιδή του ήταν 18 νίκες και 1 ήττα. Η Ομοσπονδία Καλαθοσφαίρισης αποφάσισε στα τέλη Μαΐου να επικυρώσει τη βαθμολογική κατάταξη όπως είχε διαμορφωθεί μέχρι το σημείο αυτό, οπότε τυπικά η ομάδα αναδείχθηκε Πρωταθλήτρια για δεύτερη συνεχόμενη χρονιά.

Τους περισσότερους πόντους για λογαριασμό του Παναθλητικού συνέλεξε και τη χρονιά αυτή η Αντιγόνη Χαιριστανίδου (304 πόντοι σε 19 αγώνες, 16,00 κατά μ.ό.). Επίσης διακρίθηκαν οι Μαγδαληνή Καραμπατζάκη (233 πόντοι σε 18 αγώνες, 12,94 κατά μ.ό.), η Αλεξάνδρα Γιαννοπούλου (220 πόντοι σε 18 αγώνες, 12,22 κατά μ.ό.) και η Μάρω Τράντα (226 πόντοι σε 19 αγώνες, 11,89 κατά μ.ό.).

#### Αγωνιστική περίοδος 2020-2021

Το καλοκαίρι του 2020 η Διαβολεμένου ανανέωσε εκ νέου το συμβόλαιό της με την ομάδα των Συκεών.

Η αγωνιστική δράση της περιόδου 2020-21 δοκιμάστηκε και αυτή σκληρά από τον COVID-19, με πολλές διοργανώσεις της Ομοσπονδίας να ξεκινούν μεν αλλά να μην ολοκληρώνονται ποτέ. Το γυναικείο Πρωτάθλημα της Α2 Εθνικής ξεκίνησε τον Οκτώβριο για πρώτη φορά με τέσσερις Ομίλους ώστε να διευκολυνθεί η κατάσταση. Ωστόσο η αγωνιστική δράση έπαυσε μετά τη 2η Αγωνιστική στα τέλη Οκτωβρίου και δεν ξεκίνησε ποτέ ξανά. Ο Παναθλητικός είχε προλάβει να αγωνιστεί σε ένα μόλις παιχνίδι και να συλλέξει μία νίκη. Επιπλέον απείχε από το Κύπελλο εντελώς.

#### Αγωνιστική περίοδος 2020-2021

Το 2021-22 δεν έμεινε ανεπηρέαστο από τον κορονοϊό, ωστόσο με τη παράλληλη λήψη υγειονομικών μέτρων οι διοργανώσεις καλαθοσφαίρισης έφτασαν στο νήμα του τερματισμού. Ο Παναθλητικός επέστρεψε στο Κύπελλο Ελλάδος για να αντιμετωπίσει στην πρεμιέρα την Ιερισσό στην έδρα της τελευταίας. Πέτυχε επιβλητική νίκη με σκορ 33-106, προτού προκριθεί στην επόμενη αγωνιστική. Εκεί ξεπέρασε επιτυχώς και το εμπόδιο του Πανοράματος, το οποίο γνώρισε την ήττα στο Επταπύργιο με σκορ 66-37. Στη «Φάση των 16» ήταν σειρά του Παναθλητικού να αποκλειστεί από έναν κατά πολύ ισχυρότερο αντίπαλο, καθώς ηττήθηκε εντός έδρας από τη Δάφνη Αγίου Δημητρίου με σκορ 42-82.

Σε ότι αφορά το Πρωτάθλημα της Α2 Εθνικής Κατηγορίας, η ομάδα των Συκεών εντάχθηκε στο 2ο Όμιλο Βορρά, τον οποίο συνέθεσαν 10 σύλλογοι. Ο Παναθλητικός ολοκλήρωσε τις αγωνιστικές του υποχρεώσεις για άλλη μια χρονιά στην κορυφή της βαθμολογικής κατάταξης. Ειδικότερα συγκέντρωσε 17 νικηφόρα αποτελέσματα σε 18 αγωνιστικές. Ακολούθως συμμετείχε σε αγώνα μπαράζ με τον πρωτοπώρο του έτερου Ομίλου Βορρά, τον Πιερικό Αρχέλαο, για να πάρει εισιτήριο ανόδου στην Α1 Εθνική Κατηγορία. Επικρατώντας σε ουδέτερο γήπεδο στη Βέροια με σκορ 49-73 πραγματοποίησε το στόχο της λήψης του δικαιώματος ανόδου. Σε αντίθεση με τις προηγούμενες περιστάσεις ο σύλλογος αποδέχτηκε την πρό(σ)κληση.

Για πέμπτη συνεχόμενη χρονιά πρώτη προπονήτρια της ομάδας ήταν η Βιβή Διαβολεμένου με συνεργάτιδα την Ελεάνα Γιαννάτση.

### Περίοδοι σε εθνικές κατηγορίες

| Περίοδος | Επίπ | Κατηγορία | Θέση | Επιπ Αγώνες | ΚΠ | POf | POu | Κορυφαία Σκόρερ ΚΠ | Κύπελλο | Αγών | Ευρωπαϊκές διοργανώσεις |
| --- | --- | --- | --- | --- | --- | --- | --- | --- | --- | --- | --- |
| 2015-16 | 2 | Α2 Εθνική | 2 | - | 19-3 | - | - | Παναγιώτα Τσαμπούρη | 1η - Α' Φάσης | 1 | - | - | - |
| 2016-17 | 1 | Α1 Εθνική | 6 | - | 12-10 | - | - | Καντίγια Σούμπερτ | Φάση των 16 | 1 | - | - | - |
| 2017-18 | 1 | Α1 Εθνική | 10 | Play-outs | 4-18 | - | 0-1 | Αντιγόνη Χαιριστανίδου | Φάση των 16 | 1 | - | - | - |
| 2018-19 | 2 | Α2 Εθνική | 1 | - | 22-0 | - | - | Αντιγόνη Χαιριστανίδου | 3η - Α' Φάσης | 3 | - | - | - |
| 2019-20 | 2 | Α2 Εθνική | 1 | - | *Διεκόπη* | - | - | Αντιγόνη Χαιριστανίδου | Φάση των 8 | 5 | - | - | - |
| 2020-21 | 2 | Α2 Εθνική | - | - | *Διεκόπη* | - | - | - | *Δεν συμμετείχε* | - | - | - | - |
| 2021-22 | 2 | Α2 Εθνική | 1 | Μπαράζ | 17-1 | 1-0 | - |  ? | Φάση των 16 | 3 | - | - | - |

Πρόσωπα
-------

**Διακεκριμένες Καλαθοσφαιρίστριες**| 

| Εθν | Ονοματεπώνυμο |
| --- | --- |
|  | Σοφία Αντωνιάδου |
|  | Μαρία Βαντσιούρη |
|  | Πηνελόπη Βασιλείου |
|  | Αλεξάνδρα Γιαννοπούλου |
|  | Γωγώ Κανταρά |
|  | Μαγδαληνή Καραμπατζάκη |
|  | Χρύσα Κιλαζίδου |
|  | Ελένη Κοφινά |
|  | Ηρώ Κουφογιάννη |
|  | Φαίη Κωτούλα |
|  | Κατερίνα Μπαξεβάνου |
|  | Ανδρονίκη Μυγδαλιά |
|  | Εύα Νάστου |
|  | Χριστίνα Παντωτή |
|  | Σοφία Σταματάκη |
|  | Ναυσικά Σταυρίδου |
|  | Φωτεινή Σύρπα |
|  | Ελένη Σύρρα |
|  | Αναστασία Τζήμου |
|  | Μάρω Τράντα |
|  | Παναγιώτα Τσαμπούρη |
|  | Αντιγόνη Χαιριστανίδου |

 | 

| Εθν | Ονοματεπώνυμο |
| --- | --- |
|  | Ρέιβεν Μπάνκστον |
|  | Σίλα Μπούκιν |
|  | Καντίγια Σούμπερτ |
|  | Κέιτι Χέμπεν |
|  | Κασσάνδρα Μπράουν |
|  | Μικαέλα Ρισέ |

 |


**Προπονητές**| 

| Εθν | Ονοματεπώνυμο | Θητεία |
| --- | --- | --- |
|  | Σίμος Συρόπουλος | Ιουν 2015 - Ιουν 2016 |
|  | Ελένη Καφαντάρη | Ιουν 2016 - Ιουν 2017 |
|  | Γιώργος Ατακτίδης | Ιουν 2017 - Δεκ 2017 |
|  | Ελένη Καφαντάρη | Δεκ 2017 - Μαρ 2018 |
|  | Βιβή Διαβολεμένου | Μαρ 2018 - σήμερα |

 |  |

Έμβλημα
-------

Το έμβλημα του τμήματος όπως έχει εξελιχθεί με την πάροδο του χρόνου (συμπεριλαμβανομένων εκείνων της προκατόχου ομάδας):

* (παλαιότερο)(παλαιότερο)
* (έως το 2015)(έως το 2015)
* (2015-2018)(2015-2018)
* (2018-σήμερα)(2018-σήμερα)

Το Φρούριο του Επταπυργίου, γνωστό κι ως *Γεντί Κουλέ*, απεικονίζεται στο τρέχον έμβλημα της ομάδας από κοινού με μία μπάλα καλαθοσφαίρισης.

Τρέχουσα αγωνιστική περίοδος
----------------------------

Κατά την τρέχουσα αγωνιστική περίοδο, 2022-23, ο Παναθλητικός Α.Ε. Συκεών λαμβάνει μέρος στο Πρωτάθλημα της Α1 Εθνικής Κατηγορίας Γυναικών που διοργανώνει η Ελληνική Ομοσπονδία Καλαθοσφαίρισης.

Έδρα του συλλόγου είναι το Κλειστο Γυμναστήριο του Δημοτικού Αθλητικού Κέντρου Επταπυργίου στην περιοχή των Συκεών Θεσσαλονίκης. Γενικός αρχηγός του τμήματος είναι ο Βασίλης Πρασσάς. Καθήκοντα πρώτης προπονήτριας διατηρεί από το Μάρτιο του 2018 η πρώην διεθνής καλαθοσφαιρίστρια Βιβή Διαβολεμένου με συνεργάτιδα τη Ελεάνα Γιαννάτση.

Τμήματα υποδομής
----------------

Ο Παναθλητικός Συκεών αποτελεί ανερχόμενη δύναμη ως φυτώριο νεαρών αθλητριών στη χώρα, με διακρίσεις σε τοπικό και πανελλαδικό επίπεδο. Στο πρόσφατο παρελθόν έχει κατακτήσει:

* 1× Πανελλήνιο Πρωτάθλημα Κορασίδων (2021)
* 2× Πρωταθλήματα Νεανίδων Θεσσαλονίκης (2021 · 2022)
* 2× Πρωταθλήματα Κορασίδων Θεσσαλονίκης (2021 · 2022)

#### Τμήμα Νεανίδων

Την αγωνιστική περίοδο 2018-19, με προπονητικό δίδυμο τις Ελεάνα Γιαννάτση και Βιβή Διαβολεμένου, ο Παναθλητικός έφτασε στους Τελικούς της διοργάνωσης του Πρωταθλήματος Νεανίδων Θεσσαλονίκης. Εκεί διεκδίκησε τον τίτλο απέναντι στον Π.Α.Ο.Κ. του Βασίλη Μασλαρινού. Ο «δικέφαλος» μετέφερε ήδη δύο νίκες από την Κανονική Περίοδο (48-69 στο Επταπύργιο, 92-60 στην PAOK Sports Arena) και χρειαζόταν μία τρίτη για πετύχει το στόχο. Την πέτυχε άμεσα με σκορ 85-60, αφήνοντας τον Παναθλητικό να καταλάβει τη 2η θέση.

Την επόμενη χρονιά, 2019-20, οι ίδιες ομάδες διασταυρώθηκαν ξανά στη σειρά των Τελικών, μεταφέροντας αυτή τη φορά από μία νίκη και μία ήττα. Ο δε Παναθλητικός είχε αυτή τη φορά το πλεονέκτημα έδρας. Το τελευταίο «έσπασε» στον πρώτο αγώνα, στον οποίο ο Π.Α.Ο.Κ. νίκησε με σκορ 43-51. Εντούτοις, ο Παναθλητικός ισοφάρισε στην έδρα του αντιπάλου του στο δεύτερο παιχνίδι, με το τελικό σκορ να διαμορφώνεται σε 43-48. Τελικά ο Π.Α.Ο.Κ. αναδείχθηκε και πάλι Πρωταθλητής Θεσσαλονίκης παίρνοντας τη νίκη στο Επταπύργιο με σκορ 55-63.

Την περίοδο 2020-21 ο Παναθλητικός Συκεών προκρίθηκε εκ νέου στη σειρά των Τελικών, καλούμενος να ξεπεράσει αυτή τη φορά το εμπόδιο του Άρη Θεσσαλονίκης. Η ομάδα των Γιαννάτση και Διαβολεμένου είχε το απόλυτο πλεονέκτημα καθώς προηγούταν ήδη με 2-0 από την Κανονική Περίοδο. Κατάφερε άμεσα να πάρει την τρίτη νίκη στην έδρα της με ευρεία διαφορά (90-43), κατακτώντας έτσι τον πρώτο της τίτλο σε επίπεδο Νεανίδων εντός Θεσσαλονίκης.

Η κατάκτηση της κορυφής στο Τοπικό Πρωτάθλημα οδήγησε τον Παναθλητικό στο Πανελλήνιο Πρωτάθλημα Νεανίδων που διεξήχθη από τις 25 έως τις 29 Αυγούστου 2021 στο κλειστό γυμναστήριο του Νέου Ρυσίου στον Δήμο Θέρμης. Εκεί αντιμετώπισε σε μονούς αγώνες την Ηλιούπολη (Αττική), τον Πιερικό Αρχέλαο (Κεντρική Μακεδονία), τα Χανιά (Κρήτη), τον Πρωτέα Βούλας (Νότια Αττική) και τον Πελασγό Μεγαλόπολης (Κεντρική και Νότια Πελοπόννησος). Συλλέγοντας 4 νίκες και 1 ήττα ισοβάθμισε στην κορυφή με την Ηλιούπολη. Ωστόσο, τερμάτισε τελικά στη 2η θέση καθώς μειονεκτούσε στο μεταξύ τους αποτέλεσμα. Παραγωγικότερη σκόρερ της ομάδας (και τέταρτη συνολικά στο τουρνουά) αναδείχθηκε η Κατερίνα Μπαξεβάνου (77 πόντοι σε 5 αγώνες, 15,40 κατά μ.ό.), η οποία συμπεριλήφθη και στην κορυφαία πεντάδα της διοργάνωσης. Διακρίθηκαν επίσης οι Πηνελόπη Βασιλείου (67 πόντοι σε 5 αγώνες, 13,40 κατά μ.ό.) και Σοφία Σταματάκη (53 πόντοι σε 5 αγώνες, 10,60 κατά μ.ό.).

Την αγωνιστική περίοδο 2021-22 ο Παναθλητικός ήταν συνεπής στην παρουσία του στους Τελικούς Θεσσαλονίκης, διεκδικώντας και πάλι το τρόπαιο απέναντι στον Άρη. Έχοντας συλλέξει δύο νίκες στην Κανονική Περίοδο (51-56 και 59-53) βρισκόταν ξανά μία νίκη μακριά από τον πρώτο στόχο της χρονιάς. Η ομάδα των Συκεών κατάφερε να επιβληθεί άμεσα με σκορ 52-44, φέρνοντας τη σειρά στο 3-0 και κατακτώντας το δεύτερο στη σειρά Πρωτάθλημα Νεανίδων.

Ο Παναθλητικός στη συνέχεια έλαβε μέρος στην Τελική Φάση του Πανελληνίου Πρωταθλήματος, φιλοξενώντας μάλιστα τη διοργάνωση στο Επταπύργιο από τις 26 έως τις 30 Απριλίου 2022. Η διοργάνωση διευρύνθηκε με τη συμμετοχή οκτώ ομάδων και νέο αγωνιστικό σύστημα. Ο Παναθλητικός έχασε την πρόκριση στο Μεγάλο Τελικό κατόπιν ήττας από τον Παναθηναϊκό με σκορ 61-52. Στο Μικρό Τελικό αναδείχθηκε νικητής απέναντι στον Πιερικό Αρχέλαο με σκορ 33-66, καταλαμβάνοντας με τον τρόπο αυτό την 3η θέση στο τουρνουά. Τους περισσότερους πόντους για λογαριασμό του Παναθλητικού σημείωσαν οι Κατερίνα Μπαξεβάνου (57 πόντοι σε 5 αγώνες, 11,40 κατά μ.ό.) και Φωτεινή Σύρπα (56 πόντοι σε 5 αγώνες, 11,20 κατά μ.ό.). Η Μπαξεβάνου επίσης συμπεριλήφθηκε για δεύτερη συνεχή χρονιά στην καλύτερη πεντάδα του τουρνουά.

#### Τμήμα Κορασίδων

Την αγωνιστική περίοδο 2017-18, με προπονητικό δίδυμο τις Ελεάνα Γιαννάτση και Βιβή Διαβολεμένου, ο Παναθλητικός έφτασε στο Final-4 της διοργάνωσης του Πρωταθλήματος Κορασίδων Θεσσαλονίκης. Στο Μεγάλο Τελικό διεκδίκησε τον τίτλο απέναντι στον Π.Α.Ο.Κ. του Νίκου Παπαδόπουλου. Ωστόσο περιορίστηκε στη 2η θέση κατόπιν ήττας με σκορ 78-39.

Την επόμενη χρονιά, 2018-19 ο σύλλογος των Συκεών έφτασε εκ νέου στο Final-4 του Τοπικού Πρωταθλήματος Κορασίδων. Παρ' όλα αυτά δεν προκρίθηκε στο Μεγάλο Τελικό.

Την αγωνιστική περίοδο 2019-20 ο Παναθλητικός έδωσε ξανά παρόν στο Final-4 του Τοπικού Πρωταθλήματος. Στο Μεγάλο Τελικό αναμετρήθηκε με τον Άρη Θεσσαλονίκης, όμως η ήττα που γνώρισε με σκορ 53-44 του στέρησε το τρόπαιο.

Η επόμενη χρονιά 2020-21 αποδείχθηκε ιστορική για το τμήμα των Κορασίδων, καθώς αυτός διακρίθηκε τόσο σε τοπικό όσο και πανελλαδικό επίπεδο. Αρχικά αναδείχθηκε κυρίαρχη ομάδα του Final-4 Κορασίδων Θεσσαλονίκης, επικρατώντας στον Τελικό επί του Π.Α.Ο.Κ. με σκορ 75-52. Προπονητικό δίδυμο ήταν οι Θωμάς Λαζάρου και Κάλι Αποστολίδου.

Η κατάκτηση της κορυφής στο Τοπικό Πρωτάθλημα οδήγησε τον Παναθλητικό στο Πανελλήνιο Πρωτάθλημα Κορασίδων που διεξήχθη μεταξύ 24 και 28 Ιουλίου 2021 στο Κλειστό Γυμναστήριο Καισαριανής «Γ. Μελισσηνός». Εκεί αντιμετώπισε σε μονούς αγώνες την Άμιλλα Αρκαδίας (Κεντρική και Νότια Πελοπόννησος), τον Απόλλωνα Πτολεμαΐδας (Δυτική Μακεδονία), τον Κρόνο Αγίου Δημητρίου (Νότια Αττική), τον Ο.Φ.Η. (Κρήτη) και τον Παναθηναϊκό (Αττική). Συλλέγοντας πέντε νίκες σε ισάριθμους αγώνες, το σωματείο των Συκεών κατέκτησε τον τίτλο του Πρωταθλητή Ελλάδος. Παραγωγικότερες σκόρερ της ομάδας αναδείχθηκαν οι αθλήτριες Πηνελόπη Βασιλείου (93 πόντοι σε 5 αγώνες, 18,60 κατά μ.ό.) και Σοφία Σταματάκη (72 πόντοι σε 5 αγώνες, 14,40 κατά μ.ό.). Αμφότερες συμπεριλήφθηκαν στην κορυφαία πεντάδα του τουρνουά, ενώ η Σταματάκη ψηφίστηκε παράλληλα και ως M.V.P. της διοργάνωσης.

Την επόμενη περίοδο 2021-22 η κυριαρχία της ομάδας σε τοπικό επίπεδο επιβεβαιώθηκε και πάλι. Μέσω διαδικασίας Final-4 οι Κορασίδες αναδείχθηκαν για δεύτερη συνεχόμενη χρονιά Πρωταθλήτριες Θεσσαλονίκης. Στο Μεγάλο Τελικό ξεπέρασαν το εμπόδιο του Άρη Θεσσαλονίκης, με το τελικό σκορ να διαμορφώνεται υπέρ τους σε 71-48.

Ο Παναθλητικός στη συνέχεια έλαβε μέρος στην Τελική Φάση του Πανελληνίου Πρωταθλήματος, το οποίο φιλοξενήθηκε στην Καλαμάτα και τη Μεσσήνη από τις 28 Ιουνίου έως τις 2 Ιουλίου 2022. Η διοργάνωση διευρύνθηκε με τη συμμετοχή οκτώ ομάδων και νέο αγωνιστικό σύστημα. Ο Παναθλητικός Συκεών κατάφερε να φτάσει επιτυχώς στο Μεγάλο Τελικό όπου κλήθηκε να υπερασπιστεί τον περσινό του τίτλο απέναντι στον Παναθηναϊκό. Ωστόσο, περιορίστηκε τελικά στη 2η θέση, κατόπιν ήττας με σκορ 55-50. Στη συλλογή πόντων διακρίθηκαν οι αθλήτριες Φωτεινή Σύρπα (76 πόντοι σε 5 αγώνες, 15,20 κατά μ.ό.), Χριστίνα Παντωτή (69 πόντοι σε 5 αγώνες, 13,80 κατά μ.ό.) και Ελένη Κοφινά (59 πόντοι σε 5 αγώνες, 11,80 κατά μ.ό.). Η Σύρπα συμπεριλήφθη επιπροσθέτως στην κορυφαία πεντάδα του τουρνουά.

Παραπομπές
----------

1. 1 2  «Και εγένετο Παναθλητικός Συκεών - Πειραματικό», άρθρο στον ιστότοπο Tsiotras.blogspot.com, 24 Αυγούστου 2015.
2. ↑  «Συνένωση Παναθλητικού-Πειραματικού», άρθρο στον ιστότοπο NorthBasket.gr, 23 Αυγούστου 2015.
3. ↑  «Προκρίθηκε η Καλαμαριά», άρθρο στον ιστότοπο WomenSports.gr, 16 Σεπτεμβρίου 2015.
4. ↑  «Πρόκριση για τον Απόλλωνα Καλαμαριάς», άρθρο στον ιστότοπο BasketBlog.gr, 16 Σεπτεμβρίου 2015.
5. ↑  «Βαθμολογία και Αποτελέσματα Πρωταθλήματος Α2 Εθνικής Κατηγορίας Γυναικών (Βορράς) 2015-2016», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
6. ↑  «Το θαύμα του Παναθλητικού/Πειραματικού», άρθρο στον ιστότοπο Tsiotras.blogspot.gr, 6 Απριλίου 2016.
7. ↑  «Παναθλητικός - Νίκη Βόλου 107-73», άρθρο στον ιστότοπο της εφημερίδας «Ελευθερία», 11 Απριλίου 2016.
8. ↑  «Η τελική κατάταξη σε πόντους και τρίποντα στην Α2 γυναικών Βορρά και Νότου-Τσαμπούρη, Στεφανίδου και Αθανασιάδου στην κορυφή», άρθρο στον ιστότοπο Tsiotras.blogspot.gr, 14 Απριλίου 2016.
9. 1 2  «Πολυνίκης στην Α2 με τον Παναθλητικό ο Σίμος Συρόπουλος», άρθρο στον ιστότοπο Tsiotras.blogspot.gr, 14 Απριλίου 2016.
10. ↑  «Α1 Γυναικών: Ο Παναθλητικός ανακοίνωσε Καφαντάρη», άρθρο στον ιστότοπο BasketBlog.gr, 4 Ιουνίου 2016.
11. ↑  «Τέλος η Καφαντάρη απο τον Παναθλητικό», άρθρο στον ιστότοπο Basket247.gr, 13 Ιουνίου 2017.
12. ↑  [«Τέλος από τον Παναθλητικό η Καφαντάρη και... νέα αρχή»], άρθρο στον ιστότοπο Sdna.gr, 13 Ιουνίου 2017.
13. 1 2 3  «Βαθμολογία και Πρόγραμμα Α1 Εθνικής Κατηγορίας Γυναικών 2016-2017», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
14. ↑  «Α1 Γυναικών: Και τώρα τα... σπουδαία!», άρθρο στον ιστότοπο Woman2Woman.gr, 13 Απριλίου 2017.
15. ↑  «Panathlitikos: Total Stats Regular Season 2016-2017», πληροφορίες στον ιστότοπο (Galanis)SportsData.gr.
16. ↑  «Θρίαμβος του Αρη στο Κύπελλο γυναικών!», άρθρο στον ιστότοπο Sport24.gr, 9 Οκτωβρίου 2016.
17. ↑  «Με σούπερ θέαμα συμπληρώθηκε η οκτάδα του Κυπέλλου Γυναικών», άρθρο στον ιστότοπο AgapoToBasket.gr, 9 Οκτωβρίου 2016.
18. ↑  «Μεγάλη πρόκριση για Αθηναϊκό και Ολυμπιακό Βόλου», άρθρο στον ιστότοπο Sport24.gr, 8 Οκτωβρίου 2017.
19. ↑  «Επική ανατροπή για τον Αθηναϊκό – Πύρρειος νίκη για τον Π.Α.Ο.Κ.», άρθρο στον ιστότοπο WBasket.gr, 8 Οκτωβρίου 2017.
20. ↑  «Βαθμολογία και Αποτελέσματα Α1 Εθνικής Κατηγορίας Γυναικών 2017-2018», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
21. ↑  «Προβάδισμα για Φάρο, υποβιβάστηκε ο Παναθλητικός», άρθρο στον ιστότοπο του Sport FM, 2 Μαΐου 2018.
22. ↑  «Α1 Γυναικών: Με «περίπατο» η παραμονή για Πρωτέα!», άρθρο στον ιστότοπο AgapoToBasket.gr, 2 Μαΐου 2018.
23. ↑  «Ανέλαβε τον Παναθλητικό ο Ατακτίδης», άρθρο στον ιστότοπο Basketa.gr, 14 Ιουνίου 2017.
24. ↑  «Ατακτίδης αντί Καφαντάρη στον Παναθλητικό!», άρθρο στον ιστότοπο BasketPlus.gr, 13 Ιουνίου 2017.
25. ↑  «Τέλος από τον Παναθλητικό Ατακτίδης-Μαρβάκης», άρθρο στον ιστότοπο NorthBasket.gr, 4 Δεκεμβρίου 2017.
26. ↑  «Ο Παναθλητικός ανακοίνωσε Καφαντάρη», άρθρο στον ιστότοπο SuperBasket.gr, 8 Δεκεμβρίου 2017.
27. ↑  «Ανέλαβε η Καφαντάρη», άρθρο στον ιστότοπο Basketa.gr, 8 Δεκεμβρίου 2017.
28. ↑  «Ανακοίνωσε Διαβολεμένου ο Παναθλητικός», άρθρο στον ιστότοπο WBasket.gr, 31 Μαρτίου 2018.
29. ↑  «Παναθλητικός Συκεών | Βιβή Διαβολεμένου μέχρι τέλος», άρθρο στον ιστότοπο Spotakia.gr, 31 Μαρτίου 2018.
30. 1 2 3 4 5 6 7  Ψηφιακό Αρχείο Ελληνικής Ομοσπονδίας Καλαθοσφαίρισης, eokbasket.sportstats.gr.
31. ↑  «O Παναθλητικός Συκεών ανακοίνωσε την επέκταση της συνεργασίας με την Βιβή Διαβολεμένου», άρθρο στον ιστότοπο NorthBasket.gr, 11 Μαΐου 2018.
32. ↑  «Συνεχίζει με Διαβολεμένου», άρθρο στον ιστότοπο Basketa.gr, 12 Μαΐου 2018.
33. ↑  «Παναθλητικός Συκεών - Πιερικός Αρχέλαος 75-50», άρθρο στον ιστότοπο SportsUp.gr, 1 Οκτωβρίου 2018.
34. ↑  «Κύπελλο Γυναικών: Στην επόμενη φάση ο Παναθηναϊκός», άρθρο στον ιστότοπο Sport24.gr, 30 Σεπτεμβρίου 2018.
35. ↑  «Κύπελλο Γυναικών: Συνέχισαν με νίκες Παναθηναϊκός, Κρόνος, Πυλαία και Παναθλητικός», άρθρο στον ιστότοπο AgapoToBasket.gr, 8 Οκτωβρίου 2018.
36. ↑  «Δεύτερη νίκη του Παναθηναϊκού στο Κύπελλο Γυναικών μέσα σε αποθέωση!», άρθρο στον ιστότοπο AllStarBasket.gr, 7 Οκτωβρίου 2018.
37. ↑  «Κύπελλο Γυναικών: Δυσκολεύτηκε μόνο για ένα ημίχρονο ο Παναθηναϊκός», άρθρο στον ιστότοπο SuperBasket.gr, 14 Οκτωβρίου 2018.
38. ↑  «Κύπελλο γυναικών: Ο Παναθηναϊκός προκρίθηκε στην κατάμεστη Λεωφόρο», άρθρο στον ιστότοπο Sport24.gr, 14 Οκτωβρίου 2018.
39. ↑  «Βαθμολογία και Αποτελέσματα Α2 Εθνικής Κατηγορίας Γυναικών (Βορράς) 2018-2019», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
40. ↑  «Α2 Γυναικών (Βορράς): Πρώτος και αήττητος ο Παναθλητικός. Στα μπαράζ ανόδου ο ΠΑΣ Γιάννινα», άρθρο στον ιστότοπο SuperBasket.gr, 21 Απριλίου 2019.
41. ↑  «Δεν κατεβαίνει στην Α1 μπάσκετ γυναικών ο Παναθλητικός Συκεών», άρθρο στον ιστότοπο του ΣΠΟΡ FM, 28 Ιουνίου 2019.
42. ↑  «Παραμονή… από το παράθυρο στην Α1 Γυναικών ο Ηρακλής!», άρθρο στον ιστότοπο Basketa.gr, 29 Ιουνίου 2019.
43. ↑  «Παναθλητικός: Ανανέωσε με Διαβολεμένου», άρθρο στον ιστότοπο SuperBasket.gr, 23 Ιουνίου 2019.
44. ↑  «Κύπελλο Γυναικών: «Διπλά» πρόκρισης», άρθρο στον ιστότοπο Basketa.gr, 15 Σεπτεμβρίου 2019.
45. ↑  «Τα αποτελέσματα της Α' φάσης του κυπέλλου γυναικών», άρθρο στον ιστότοπο Gazzetta.gr, 16 Σεπτεμβρίου 2019.
46. ↑  «Κύπελλο Γυναικών: Πέρασε από τις Σέρρες ο Παναθλητικός», άρθρο στον ιστότοπο BasketBlog.gr, 22 Σεπτεμβρίου 2019.
47. ↑  «Κύπελλο Γυναικών: Ημέρα φιλοξενουμένων», άρθρο στον ιστότοπο KingSport.gr, 23 Σεπτεμβρίου 2019.
48. ↑  «Κύπελλο Γυναικών: Στους «16» Παναθλητικός, Πυλαία, Ηλιούπολη, πρόκριση - θρίλερ για Αθηναϊκό», άρθρο στον ιστότοπο SuperBasket.gr, 29 Σεπτεμβρίου 2019.
49. ↑  «Κύπελλο Γυναικών: Πρόκριση για Ηλιούπολη, Αθηναϊκό, Πυλαία και Παναθλητικό», άρθρο στον ιστότοπο AgapoToBasket.gr, 29 Σεπτεμβρίου 2019.
50. ↑  «Κύπελλο Γυναικών: Νίκες για Ολυμπιακό, Παναθηναϊκό, Χανιά, Δάφνη», άρθρο στον ιστότοπο KingSports.gr, 6 Οκτωβρίου 2019.
51. ↑  «Κύπελλο Γυναικών: «Διπλό» πρόκρισης για Ελευθερία και Ο.Α.Χ.», άρθρο στον ιστότοπο Basketa.gr, 6 Οκτωβρίου 2019.
52. ↑  «Δια χειρός Τζέιμς στα ημιτελικά η Ελευθερία, άνετη πρόκριση για Παναθηναϊκό», άρθρο στον ιστότοπο AgapoToBasket.gr, 29 Δεκεμβρίου 2019.
53. ↑  «Μπάσκετ Γυναικών: Εύκολα στους "4" του Κυπέλλου ο Παναθηναϊκός - Όλα τα αποτελέσματα», άρθρο στον ιστότοπο Filathlos.gr, 29 Δεκεμβρίου 2019.
54. ↑  «Ε.Ο.Κ.: Διακόπτονται τα πρωταθλήματα μπάσκετ», άρθρο στον ιστότοπο StarSports.gr, 4 Μαΐου 2020.
55. ↑  «Βαθμολογία και Αποτελέσματα Πρωταθλήματος Α2 Εθνικής Κατηγορίας Γυναικών (Βορράς) 2019-2020», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
56. ↑  «Αποφάσεις Εκτελεστικής Επιτροπής Ε.Ο.Κ.», ανακοίνωση στον επίσημο ιστότοπο της Ελληνικής Ομοσπονδίας Καλαθοσφαίρισης, 29 Μαΐου 2020.
57. ↑  «Με Διαβολεμένου ξανά ο Παναθλητικός Συκεών», άρθρο στον ιστότοπο Basketa.gr, 1 Ιουλίου 2020.
58. ↑  «Βαθμολογία και Αποτελέσματα Πρωταθλήματος Α2 Εθνικής Κατηγορίας Γυναικών (2ος Όμιλος Βορρά) 2020-2021», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
59. ↑  «Κύπελλο Γυναικών: Εμφατική πρόκριση για Δαναούς Άργους και Πρωτέα Βούλας», άρθρο στον ιστότοπο SuperBasket.gr, 26 Σεπτεμβρίου 2021.
60. ↑  «Κύπελλο Γυναικών: Συνεχίστηκε το πρόγραμμα με εννέα αναμετρήσεις», άρθρο στον ιστότοπο Gazzetta.gr, 26 Σεπτεμβρίου 2021.
61. ↑  «Κύπελλο Γυναικών: Πέρασε από το Άργος ο Αμύντας και περιμένει Παναθηναϊκό», άρθρο στον ιστότοπο Basketa.gr, 3 Οκτωβρίου 2021.
62. ↑  «Κύπελλο Ελλάδας Γυναικών: Δύσκολη πρόκριση για Άρη και Αμύντα», άρθρο στον ιστότοπο της εφημερίδας «SportDay», 3 Οκτωβρίου 2021.
63. ↑  «Τα αποτελέσματα στο Κύπελλο Ελλάδας Μπάσκετ Γυναικών: Εύκολα στη Βούλα ο Π.Α.Ο.Κ. με Ολυμπιακό στα προημιτελικά», άρθρο στον ιστότοπο Sport24.gr, 10 Οκτωβρίου 2021.
64. ↑  «Χωρίς εκπλήξεις το Κύπελλο – Τα ζευγάρια της Γ' φάσης», άρθρο στον ιστότοπο Athlitiko.gr, 10 Οκτωβρίου 2021.
65. ↑  «Βαθμολογίες και Αποτελέσματα Πρωταθλημάτων 2021-2022», πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
66. ↑  «Παναθλητικός και Πιερικός Αρχέλαος για μία θέση στην Α1», άρθρο στον ιστότοπο WBasket.gr, 10 Απριλίου 2022.
67. ↑  «Ο Παναθλητικός στην Α1 Γυναικών», άρθρο στον ιστότοπο Sdna.gr, 20 Απριλίου 2022.
68. ↑  «Ο Παναθλητικός στην Α1 Γυναικών», άρθρο στον ιστότοπο MakSports.gr, 20 Απριλίου 2022.
69. ↑  «Παναθλητικός: Ανανέωσε η Διαβολεμένου, «δένει» και Τράντα», άρθρο στον ιστότοπο Basketa.gr, 25 Ιουνίου 2021.
70. ↑  «Ο Παναθλητικός της Βιβής Διάβολεμένου στις καλύτερες ομάδες των γυναικών», άρθρο στον ιστότοπο SuperBasket.gr, 21 Απριλίου 2022.
71. ↑  «Α1 Γυναικών: Παραμένει στο «τιμόνι» του Παναθλητικού η Διαβολεμένου», άρθρο στον ιστότοπο Basket247.gr, 14 Μαΐου 2022.
72. ↑  «Το σήκωσαν ξανά οι Νεάνιδες του Π.Α.Ο.Κ.», άρθρο στον ιστότοπο WBasket.gr, 20 Μαρτίου 2019.
73. ↑  «Πρωταθλήτριες Ε.ΚΑ.Σ.Θ. οι Νεάνιδες του Π.Α.Ο.Κ.», άρθρο στον ιστότοπο Sdna.gr, 20 Μαρτίου 2019.
74. ↑  «Πρωταθλητής νεανίδων Ε.ΚΑ.Σ.Θ. ο Π.Α.Ο.Κ.», άρθρο στον ιστότοπο MetroSport.gr, 29 Ιουλίου 2020.
75. ↑  «Πρωταθλήτριες Ε.ΚΑ.Σ.Θ. οι Νεανίδες του Π.Α.Ο.Κ.», άρθρο στον ιστότοπο WBasket.gr, 29 Ιουλίου 2020.
76. ↑  «Πρωταθλήτριες Θεσσαλονίκης οι Νεανίδες του Παναθλητικού», άρθρο στον ιστότοπο WBasket.gr, 4 Ιουλίου 2021.
77. ↑  «Πρωταθλητής Ε.ΚΑ.Σ.Θ. στις νεάνιδες ο Παναθλητικός», άρθρο στον ιστότοπο NorthBasket.gr, 3 Ιουλίου 2021.
78. ↑  «Πανελλήνιο Νεανίδων: Η MVP και η καλύτερη πεντάδα», άρθρο στον ιστότοπο BasketBlog.gr, 29 Αυγούστου 2021.
79. ↑  «Πανελλήνιο Νεανίδων: Πρωταθλήτρια η Ηλιούπολη, ασημένιο στον Παναθλητικό και χάλκινο στον Πιερικό», άρθρο στον ιστότοπο SuperBasket.gr, 29 Αυγούστου 2021.
80. ↑  «Πρωταθλητής νεανίδων στην Ε.ΚΑ.Σ.Θ. και πάλι ο Παναθλητικός - Επικράτησε στον πρώτο και τελευταίο τελικό του Αρη με και με 3-0 κατέκτησε τον τίτλο», άρθρο στον ιστότοπο Tsiotras.blogspot.gr, 10 Απριλίου 2022.
81. ↑  «Πανελλήνιο Νεανίδων: MVP η Γρηγοροπούλου, πρώτη σκόρερ η Κιολέογλου», άρθρο στον ιστότοπο της Ελληνικής Ομοσπονδίας Καλαθοσφαίρισης, 30 Απριλίου 2022.
82. ↑  «Πρωταθλητής κορασίδων ο Π.Α.Ο.Κ.», άρθρο στον ιστότοπο NorthBasket.gr, 25 Μαΐου 2018.
83. ↑  «Πρωταθλητής Κορασίδων Ε.ΚΑ.Σ.Θ. ο Π.Α.Ο.Κ.», άρθρο στον ιστότοπο WBasket.gr, 26 Μαΐου 2018.
84. ↑  «Πρωταθλήτριες ΕΚΑΣΘ οι Κορασίδες του Αρη», άρθρο στον ιστότοπο WBasket.gr, 17 Ιουλίου 2020.
85. ↑  «Πρωταθλητής Ε.ΚΑ.Σ.Θ. ο Άρης στις Κορασίδες!», άρθρο στον ιστότοπο BasketPlus.gr, 17 Ιουλίου 2020.
86. ↑  «Κατέκτησαν την πρώτη θέση στα πρωταθλήματα μπάσκετ 2021 στις κατηγορίες Κορασίδων και Νεανίδων κερδίζοντας Π.Α.Ο.Κ. και Άρη αντίστοιχα», άρθρο στον ιστότοπο Ditika.gr, 19 Ιουλίου 2021.
87. ↑  «Πανελλήνιο Κορασίδων: MVP η Σταματάκη», άρθρο στον ιστότοπο BasketBlog.gr, 28 Ιουλίου 2021.
88. ↑  «Πανελλήνιο Πρωτάθλημα Κορασίδων: MVP η Σταματάκη, πρώτη σκόρερ η Παναγιωτοπούλου», άρθρο στον ιστότοπο SuperBasket.gr, 28 Ιουλίου 2021.
89. ↑  «Πρωταθλητής Θεσσαλονίκης και στις κορασίδες ο Παναθλητικός - Επικράτησε άνετα με 71-48 του Άρη», άρθρο στον ιστότοπο MakSports.gr, 10 Μαΐου 2022.
90. ↑  «Πρωταθλήτριες Θεσσαλονίκης οι Κορασίδες του Παναθλητικού», άρθρο στον ιστότοπο WBasket.gr, 10 Μαΐου 2022.
91. ↑  «Πανελλήνιο Κορασίδων: MVP η Ζιάκα του Παναθηναϊκού - Η καλύτερη πεντάδα», άρθρο στον ιστότοπο Sdna.gr, 2 Ιουλίου 2022.
92. ↑  «Πανελλήνιο Κορασίδων: Ο Παναθηναϊκός κατέκτησε τον τίτλο στη Μεσσήνη», άρθρο στον ιστότοπο Sport24.gr, 2 Ιουλίου 2022.

Εξωτερικοί σύνδεσμοι
--------------------

* Παναθλητικός Συκεών, επίσημος ιστότοπος (ανενεργός).
* Παναθλητικός Συκεών, επίσημος λογαριασμός στο Facebook.
* Παναθλητικός Συκεών, επίσημος λογαριασμός στο YouTube.
* Κλειστό Δ.Α.Κ. Επταπυργίου Αρχειοθετήθηκε 2016-07-16 στο Wayback Machine. πληροφορίες στον ιστότοπο Gipeda.gr.
* «Φιέστα Ανόδου στην Α1 Εθνική (2016)», φωτογραφικό υλικό.

|  |  |
| --- | --- |
| 

|  |
| --- |
| * Πύλη:Καλαθοσφαίριση
* Πύλη:Ελλάδα
 |

 |